|  |
| --- |
| **СПРАВКА**  **ЗА ОТРАЗЯВАНЕ НА ПОСТЪПИЛИТЕ ПРЕДЛОЖЕНИЯ ОТ ОБЩЕСТВЕНИТЕ КОНСУЛТАЦИИ по ПРОЕКТа НА НАРЕДБА  ЗА ИЗИСКВАНИЯТА И КОНТРОЛА ВЪРХУ ДЪРВЕСИНАТА, КОЯТО СЕ ИЗПОЛЗВА ЗА БИТОВО ОТОПЛЕНИЕ** |

| **№** | **Организация/ потребител**  **(вкл. начина на получаване на предложението)** | **Бележки и предложения** | **Приети/**  **неприети** | **Мотиви** |
| --- | --- | --- | --- | --- |
|  | **Столична община - постъпило в МЗХГ с регистрационен**  **№ 08-72 от**  **09.08.2019 г.** | Във връзка с публикувания на портала за обществени консултации на Министерски съвет проект на Наредба за изискванията и контрола върху дървесината, която се използва за битово отопление, изготвена в изпълнение на нормативно задължение на основание § 29 от Заключителните разпоредби към Закона за изменение и допълнение на закона за чистотата на атмосферния въздух (ЗЧАВ) ДВ, бр. 1 от 2019 г., и след като се запознах с предложения проект на наредбата изразявам следното становище: |  |  |
|  |  | 1. Прилагането на наредбата се поставя в зависимост от наличието или не на пунктове за мониторинг на качеството на атмосферния въздух и данни от тях за замърсяването на въздуха, без да е отчетено обстоятелството, че в много региони на страната се използва дървесина за огрев, но на територията, на тези общини няма разположени измервателни пунктове. | Не се приема | Съгласно чл. 15 от Директивата се поставя национална цел на всяка държава-членка, да гарантира в съответствие с Приложение III, че страната ще разполага с необходимия брой пунктове, който е не по-малък от този, определен в раздел Б, Приложение V. Отделно, съгласно чл. 20, ал. 1 от Закона за чистотата на атмосферния въздух, качеството на въздуха се следи, чрез национална система за наблюдение, която може да функционира при достатъчен брой пунктове за мониторинг. Предвидена е и законова възможност за създаване на местни системи за наблюдение. В този смисъл проектът на наредбата е изготвен в изпълнение на задължението на държавата и местните органи за самоуправление да предоставят качествена и достоверна информация за качеството на въздуха, която е основен инструмент за прилагане не само на настоящата наредба, но и на взети подходящи мерки. Предвид това, приложението на наредбата не следва да се обвързва с наличие или липса на достатъчен брой пунктове за измерване на стойности на въздуха, а трябва да се разглежда като неизменна част от прилагането на общностното право и като част от усилията на всяка държава да спазва пределно допустимите стойности, като неспазването може да се приеме само при наличие на фактори, които са извън прякото или непосредствено влияние на държавата или местни органи. |
|  |  | В същото време не е отчетено обстоятелството, че замърсяването в една община може да се дължи и на въздушен пренос на прахови частици, емитирани от съседна община. Предложените текстове на наредбата, ще доведат до неприлагане на разпоредбите на същата от някои общини, което от своя страна няма да доведе до ограничаване на замърсяването при източника и равнопоставено третиране на населението от различни общини. В допълнение информацията за наличието или липса на замърсяване с ФПЧ10 се предоставя от компетентната РИОСВ ежегодно едва „до края на февруари“, което означава, че решението на общинския съвет за определяне на териториалния обхват за прилагане на наредбата в съответната община може да се вземе през март на същата година и предвид, че отоплителният сезон е от 01 октомври до 30 април, може да се изведе заключението, че наредбата няма да може да се приложи за половината от отоплителния сезон. Въпреки, че в чл. 2, ал. З е предвидена правна възможност разпоредбите на наредбата да се прилагат по решение на общинския съвет и без да е налице уведомяване от РИОСВ за замърсяването или, че нивата на ФПЧ10 са в норма за две последователни календарни години, все пак това е правна възможност, а не задължение, каквато би трябвало да е целта на наредбата. |  |
|  |  | В тази връзка предлагаме да се измени текста на наредбата така, че да се въведе задължителен характер на прилагането й по принцип. | Не се приема | По отношение на аргументът в становището, че предоставянето на информация от РИОСВ до края на м. февруари по см. на чл. 4, ал. 1 от наредбата ще доведе до прилагане на подзаконовия нормативен акт само за част от отоплителния сезон, следва да се има предвид, че с влизане в сила на наредбата и при наличие на завишени стойности над пределно допустимите стойности, представлява обоснована предпоставка, общината да вземе решение за прилагане на настоящата наредба. Решението има действие и важи до неговата отмяна с ново решение. Отмяна или изменение на решението на общината е обвързано с нововъзникнал факт, свързан с достигане в норма на ФПЧ 10, в продължение на две последователни години на територията на съответната община. С оглед горното, решението на общината за прилагане на наредбата е с неограничено действие във времеви период и обхваща неограничен брой отоплителни сезони, като подлежи на отмяна само при настъпване на предвиденото законово условие за изтекъл двегодишен период, необходим за съпоставяне на измервателни данни за достигане на заключение, че следва да се преустанови прилагане на наредбата за съответната община, поради достигнати константни допустими стойности. |
|  |  | 2. В чл. З, ал. 2 е предвидено изключение от прилагането на наредбата, но не е ясно какъв е реда за доказване на трансгранично или замърсяване от съседна община.  В тази връзка предлагаме този текст да отпадне по аргумент на предходната точка за задължителност на наредбата. | Приема се частично | Изложеният аргумент, че проектът на наредбата не отчита обстоятелството, че замърсяваното в една община може да се дължи на въздушен пренос на частици от друга община или на трансгранично замърсяване се  опровергава от предложения текст на чл. 3, ал. 2 от наредбата, съгласно който се предвижда изключение от прилагане на наредбата в случаите на трансгранично замърсяване или замърсяване от други общини. Основен показател за доказване на трансгранично замърсяване или замърсяване от друг източник, стоящ вън от територията на съответната община се установява чрез измервания, като източниците на замърсяване се определят с приета съвместна програма за наблюдение и оценка на разпространение на замърсители на въздуха на далечни разстояния в Европа, създадена по силата на Конвенцията за трансгранично замърсяване на въздуха на далечни разстояния, одобрена с Решение 81/462/ ЕИО на Съвета от 11.06.1981 г. Проектът на наредба за изискванията и контрола върху дървесината, която се използва за битово отопление няма за цел да регламентира ред за доказване на тези факти, при положение че са нормативно регламентирани, а обвързва тяхното обективно проявление, с оглед предвиденото изключение от прилагане на наредбата. Редът за установяване на трансграничен пренос или въздушен пренос на замърсяване от друга община се доказва, като след изваждане на трансграничния пренос в определени дни, средната концентрация остава под пределна стойност.  Разпоредбата е допълнена с изречение второ, като се предвижда, че МОСВ в качеството си на компетентен орган да издава становище, с което се установява наличието на такова замърсяване. |
|  |  | 3. По отношение на контрола при използването на дървесината за битово отопление и доказване на съответствието й с изискванията на чл. 6 от наредбата следва да се има предвид, че на територията на Столична община са идентифицирани около  55 000 домакинства, които използват дърва и въглища за отопление през зимния отоплителен сезон. Всички тези домакинства ще бъдат засегнати пряко и косвено от предложения проект на горецитираната наредба предимно в две направления:  - да ползват дървесина за отопление с абсолютна влажност не повече от 30%;  - да бъдат обект на контрол за изпълнение на изискванията на наредбата.  В тази връзка Столична община ще трябва да ангажира не малък допълнителен ресурс от служители, които да осъществяват контрола по наредбата само по време на отоплителния сезон и то при осигурен от гражданите доброволен достъп в имотите, с цел проверка на начина и вида на отоплението. | Не се приема | Изложеният в становището аргумент, че контролните органи на общината следва да разполагат със специални знания за доказване спазването на сроковете за просушаване на дървесината посочваме, че потребителите на дървесина за битово отопление ще разполагат с документ (превозен билет), удостоверяващ нейния законен произход, в който ще се вписва категорията на дървесината, т.е. според въведеното терминологично деление дали е сурова или суха , както и видът на дървесината. Предвид това обстоятелство, не се създава необходимост от ползване на специални знания, тъй като в случай на посочени категория сурова дървесина и видът на дървесината, в съответствие с указаните конкретни срокове, може да се обоснове заключение от всяко лице, без наличие на специални знания, дали съответният срок е изтекъл за трансформиране на дървесината в категория „суха“. Още повече, че тези срокове имат за адресат освен специализираните органи, така и обикновените потребители на дървесина за битово отопление. |
|  |  | Предвид необходимостта от специализирани знания, необходими за доказване на спазването на минималните срокове за естествено пресушаване на суровата дървесина, съгласно приложение чл. 6, ал. 3 от наредбата предлагаме контрол по спазване на текстовете на наредбата да се осъществяват предимно от служители на Изпълнителна агенция по горите и то най-вече при търговците разпространителите на дървесина за отопление. |  |
|  |  | Самата наредба не предвижда също така и санкции при откриване на дървесина, която не съответства на изискванията и самите разпоредби са по-скоро с нежелателен характер, а не императивно-задължителен. |  |
|  |  | Предлагаме да бъдат предвидени текстове в наредбата касаещи, осъществяване на контрол на две нива – 1. при доставянето на дървесината в търговската мрежа/при търговец/при дистрибутор, както и 2. контрол при употребата на дървесината в домакинствата. | Не се приема | По отношение на аргументът, че контролът на специализираните органи следва да се осъществява към търговците на дървесина за битово отопление обръщаме внимание, че по силата на създадена законова делегация, а именно разпоредбата на § 29 от заключителните разпоредби на ЗЧАВ, като основна цел на наредбата се определя регламентирането на конкретни изисквания за използването на дървесина за битово отопление. Видно от наименованието на проекта, предмет на изискванията и контрола е дървесината, която се ползва за битово отопление. В този смисъл, изискванията са насочени към лицата, които използват дървесина за битово отопление, като се вземат под внимание такива мерки, които да имат пряко отражение върху намаляване концентрациите на замърсители на атмосферния въздух. Следва да се има предвид, че възприетата практика в европейското законодателство /Германия, Полша/ въвежда стандарти за максимална влажност, които потребителят следва да спазва при ползване на дървесина за топлинна енергия. Отделно от това обстоятелство, няма регламентирана европейска норма, по силата на която е създаден контрол на влажността на дърва за продажба. Още повече, че в европейското екологично законодателство е възприет принципът „ потребителят на природни ресурси плаща“. От съществено значение се явява фактът, че ще се създаде натиск за изваждане от дървостоите на сухата, лежаща и мъртва дървесина, която е основен биотопен елемент в горските екосистеми, обосновават липсата на необходимост от въвеждане на изисквания за влажност на дървата в тежест за продавача на суровината. |
|  |  | 4.Също така за нарушителите следва да бъдат предвидени и предписания/глоби/санкции и др. | Не се приема | Съгласно чл. 2, ал. 1 от ЗАНН, деянията, които съставляват административни нарушения, и съответните за тях наказания, се определят със закон или указ. Аналогична е и разпоредбата на чл. 23 от ЗАНН относно налагането на принудителни административни мерки, съгласно която случаите, когато могат да се прилагат принудителни административни мерки, техният вид, органите, които ги прилагат, и начинът за тяхното приложение, както и редът за тяхното обжалване се уреждат в съответния закон или указ. |
|  |  | 5. Предлагаме да бъде коригиран текста на § 1, т. 6 от допълнителните разпоредби, както следва: „Фини прахови частици (ФПЧ10)“ са прахови частици в атмосферния въздух, с размер от 2.5 до 10цм.“, тъй като същите могат да се емитират от различни източници (транспорт, промишленост), а не само от използване на дървесина за битово отопление. | Не се приема | Предмет на наредбата е дървесината, която се използва за битово отопление, поради което легалната дефиниция е за целите на прилагането й, съгласно обхвата на наредбата. |
|  |  | С цел ефективност за постигането на общата ни цел – подобряване качеството на атмосферния въздух, оставам на разположение при необходимост за провеждане на среща за обсъждане на проекта на наредба и отразяване на предоставените коментари в настоящото становище. | Приема се |  |
|  | **Национално сдружение на общините в Република България - постъпило в МЗХГ с регистрационен**  **№ 91-518**  **от 19.08.2019 г.** | Становището е прието от Управителният съвет на НСОРБ на заседание на 14.05.2019 г., където бяха детайлно разгледани текстовете на проекта на Наредбата, разработени от създадената междуведомствена работна група към Изпълнителната агенция по горите. |  |  |
|  | **1. По обхвата на Наредбата** |  |  |
|  | Настояваме да бъде категорично разписано, че се забранява пускането на пазара на дървесина за битово отопление, която не отговоря на изискванията, посочени в проекта на Наредба. Потребителите трябва да са сигурни, че закупуват дървесина, която напълно отговаря на всички изисквания. Без подобен текст, процеса по контрол ще бъде напълно блокиран и отговорността ще бъде безадресна. Всъщност, отговорността ще остане единствено за кметовете на общините, които носят персонална административно-наказателна отговорност при наличие на замърсяване на въздуха. | Не се приема | В чл. 6 от Наредбата са разписани изчерпателно изискванията, на които трябва да отговаря дървесината за битово отопление. Разпоредбата имплицитно съдържа в себе си забрана, че всяка дървесина, която не отговаря на изискванията по чл. 6 от наредбата не може да се използва за битово отопление.  Съгласно законовата делегация, наредбата няма за цел да регулира пазара на дървесината, която се използва за битово отопление, поради което въвеждането на забрана за продажба се явява в противоречие със закона като цяло. |
|  |  | Конкретно предлагаме в Наредбата да се включат – етапите на добив на дървесина, на изсушаване и подготовка за ползване от домакинствата, както и на нейната продажбата в търговска мрежа, а не само етапа на използването й от домакинствата, тъй като: | Не се приема | По силата на създадена законова делегация, а именно разпоредбата на § 29 от заключителните разпоредби на ЗЧАВ, като основна цел на наредбата се определя регламентирането на конкретни изисквания за използване на дървесина за битово отопление. Видно от дефинираното заглавие на проекта, предмет на изискванията и контрола е дървесината, която се ползва за битово отопление. В този смисъл, в задължителния обхват на изискванията са лицата, които използват дървесина за битово отопление, като се вземат под внимание такива мерки, които да имат пряко отражение върху намаляване концентрациите на замърсители на атмосферния въздух.  Следва да се има предвид, че възприетата практика в европейското законодателство /Германия, Полша/ въвежда стандарти за максимална влажност, които потребителят следва да спазва при ползване на дървесина за топлинна енергия. От значение се явява обстоятелството, че няма създадена европейска норма, по силата на която е създаден контрол на влажността на дърва за продажба. Още повече, че в европейското екологично законодателство е възприет принципът „ потребителят на природни ресурси плаща“. Освен това и фактът, че ще се създаде натиск за изваждане от дървостоите на сухата, лежаща и мъртва дървесина, която е основен биотопен елемент в горските екосистеми, основават липсата на необходимост от въвеждане на изисквания за влажност на дървата в тежест за продавача на суровината. |
|  |  | - качеството на дървесината за огрев би следвало да се осигури от фирмите, които продават и дистрибутират дървесина за огрев, а не от крайния потребител; |  |
|  |  | - процесът по съхнене на дървесината за битово отопление, който е със срок една календарна година, би следвало да се осъществява в складовете на фирмите дистрибутори; |  |
|  |  | - да се посочат изискванията към фирмите, които съхраняват дърва за огрев, какви складове трябва да имат, с каква големина и какви помещения, за да се осъществи правилен процес по съхнене. Всичко това да бъде съобразено с изискването крайният потребител да получава качествено гориво за своята горивна инсталация, а не единствено да се разчита на неговото съзнание за опазване чистотата на атмосферния въздух; |  |
|  |  | - в случай, че домакинствата самостоятелно добиват дърва, трябва да се регламентира, че тези лица ще получат разрешение след доказване, че имат достатъчно пространство (площ) за изсушаване. Към момента дървата за многофамилните блокове обикновено са складирани под терасите в нарушение на противопожарните норми; |  |
|  |  | **2. По разпределение на отговорностите** |  |  |
|  |  | Предлагаме да бъде определено, че търговците носят отговорност при продажба на дърва за битово отопление, когато те не отговарят на изискванията за суха дървесина.  В случай, че се горят дърва, добити самостоятелно или такива добити по нерегламентиран начин, тогава отговорността ще бъде носена от самите ползватели на дървата за огрев. | Не се приема | Изложените мотиви по т. 1 от Националното сдружение на общините в България са относими към настоящото предложение. Търговците имат задължение да вписват в превозните билети категорията влажност на дървесината (сурова или суха), предмет на продажба, поради което те ще носят винаги отговорност за неточно посочване на тази информация, а органите контролиращи изпълнението на това задължение са лицата, имащи правомощия по Закона за горите да извършват проверки на издадените превозни билети. Отделно, по този начин, потребителите са информирани за качеството на дървесината, която използват за отопление. |
|  |  | **3. По санкциите** |  |  |
|  |  | Необходимо е в Наредбата да бъдат разписани конкретни текстове по следните групи въпроси, свързани с налагането на санкциите: | Не се приема | Съгласно чл. 2, ал. 1 от ЗАНН, деянията, които съставляват административни нарушения, и съответните за тях наказания, се определят със закон или указ. Аналогична е и разпоредбата на чл. 23 от ЗАНН относно налагането на принудителни административни мерки, съгласно която случаите, когато могат да се прилагат принудителни административни мерки, техният вид, органите, които ги прилагат, и начинът за тяхното приложение, както и редът за тяхното обжалване се уреждат в съответния закон или указ. Наредбата не предвижда функции и правомощия на съответните контролни органи, различни от вменените такива с други специални закони.    Съгласно чл. 12 от проекта, лицата, имащи правомощия по Закона за горите да извършват проверки на издадените превозни билети по чл. 211 от същия закон, осъществяват контрол по спазване на разпоредбите по чл. 7, ал. 2, а именно относно задължението на лицата, издаващи превозни билети за транспортиране на дървесина по чл. 211 от Закона за горите, задължително да вписват в билета към коя от категориите – сурова или суха, е дървесината, предмет на продажба. |
|  |  | - да се въведат санкции и да се определи техния размер при установено нарушение от страна на търговците на дърва за огрев и/или от ползватели те; |  |
|  |  | - да се определят органите, които ще установяват нарушения и налагат наказанията; |  |
|  |  | - да се регламентира с какви съоръжения ще се извършва пробовземането за влажността. Общините за разлика от специализираните горски дирекции не разполагат с подобна техника; |  |
|  |  | - да се определи какво се случва с дървесината, която не отговаря на изискванията (ред за последващо съхраняване или изземване). |  |
|  |  | **4. По контролните правомощия** |  |  |
|  |  | Съгласно Наредбата ангажирани с изпълнението на нормите са изцяло кметовете на общини, независимо че въпросът за качеството на въздуха не е въпрос само от местно значение. Държавните органите, прилагащи Закона за горите почти не се споменават, макар че държавата осигурява огромна част от дървата за огрев. Близо 70 % от добиваната дървесината за огрев е от държавните горски стопанства. | Не се приема | Предвидените в проекта контролни функции, респ. органите, на които са вменени са в съответствие с вменените задължения за привеждане на дървесина в съответствие с изискванията за нейното използване за битово отопление. Освен това, контролните функции са съобразени със съществуващите такива на съответните органи по силата на нормативните актове, с които са създадени и/или с които са определени техните правомощия.  Съгласно чл. 12 от проекта, лицата, имащи правомощия по Закона за горите да извършват проверки на издадените превозни билети по чл. 211 от същия закон, осъществяват контрол по спазване на разпоредбите по чл. 7, ал. 2, а именно относно задължението на лицата, издаващи превозни билети за транспортиране на дървесина по чл. 211 от Закона за горите, задължително да вписват в билета към коя от категориите – сурова или суха, е дървесината, предмет на продажба. |
|  |  | Невъзможността общините да поемат целия контрол е поради следните обективни обстоятелства:  - контролирането от местната власт на десетки хиляди потребители е на практика неосъществимо. По данни от Регионална дирекция по гори, в една средна община са регистрирани 100 юридически лица, осъществяващи продажба на дърва за огрев, а потребителите, които се отопляват с дървесина са повече от 20 000. Само в Столична община официално са идентифицирани 55 000 домакинства, ползващи дърва за огрев. |  |
|  |  | - достъпът до жилищата на физически лица е почти невъзможен. Този казус съществува и към момента при осъществяване на проверки от общинските инспекторати за изгаряне на различни забранени отпадъци (гуми, дрехи и др.).  Контролът в помещенията и складовете на юридическите лица е възможен и регламентиран в чл. 196 от Закона за горите (ЗГ), където е разписано, че Изпълнителната агенция по горите и нейните структури осъществяват контрол по прилагането на закона по отношение на всички дейности в  горските територии, както и върху съхранението, транспортирането и преработването на дървесина и недървесни горски продукти. |  |  |
|  |  | - не на последно място с проекта на Наредбата се възлагат нови, финансово и експертно неосигурени ангажименти на общините по контрола при използването на дървесината за битово отопление. Това категорично противоречи на конституционното изискване за самостоятелност и независимост на местното самоуправление. В съответствие с чл. 44, ал. 4 от ЗМСМА кметът на общината изпълнява възложени му от централните държавни органи функции, само в определените по закон случаи. Към настоящия момент в действащото законодателство не съществува правна норма, регламентираща отговорностите на кметовете на общини да осъществяват подобен контрол. |  |
|  |  | В тази връзка предлагаме да се прегледат функциите на Регионалните дирекции по горите и Държавните горски стопанства, за да могат служителите им да извършват проверки за влажността на дървесината и да съставят актове за нарушения, на база съществуващите регистри на фирмите, извършващи дейност по продажба на дървесина за битово отопление. |  |  |
|  |  | Уважаема госпожо Танева,  Позволяваме си да изразим и нашето неудовлетворение, че проекта на Наредба беше публикуван за обществено обсъждане без да бъде спазен поетия ангажимент за продължаване работата по подобряване на тестовете на Наредбата от създадената междуведомствена работна група. Подобна договорка беше постигната на проведена среща на 24.06.2019 г., на която присъстваха г-н Атанас Добрев, заместник - министър на земеделието, храните и горите; г-н Мирослав Маринов, изпълнителен директор на ИАГ; г-жа Атанаска Николова, заместник-министьр на околната среда и водите и други представители на заинтересованите ведомства. На срещата представителите на НСОРБ и МОСВ представиха своите конкретни предложния за промяна обхвата на Наредбата с цел да се спре продажбата и да се ограничи възможността за ползване на дървесина с висока влажност. |  |  |
|  |  | За съжаление в публикувания проект на Наредба не е отразено нито едно от нашите предложения и нейния предмет продължава да бъде определен единствено до декларативната забрана потребителите да ползват дървесина, която не отговаря на изискванията, както и отговорностите на общините.  Разчитам, че в хода на общественото обсъждане ще отчетете нашите предложения. |  |  |
|  | **За земята**  **получено на 19 август 2019 г. –**  **Портал за обществени консултации** | Това наше становище е поредната стъпка от усилията ни да допринесем за качествена, приложима и най-вече ефективна подзаконова уредба на обществените отношения, свързани с опазване на качеството на атмосферния въздух и по-конкретно на намаляване на емисиите на фини прахови частици (ФПЧ) от изгарянето на дървесина от страна на домакинствата. Наши представители участваха и в работната група, която имаше за цел подготвянето на проекта на Наредба. | Не се приема | Това е препоръка с общ характер, която не налага излагане на мотиви, тъй като не съдържа конкретни предложения. |
|  |  | Разочаровани сме да установим, че, независимо от усилията на нашите представители и на някои други участници в работната група, проектът за Наредба, предложен за обществено обсъждане продължава да страда от съществени недостатъци, които не могат да бъдат отстранени с каквито и да било редакционни изменения и допълнения. Според нас самата философия и управленският подход на подзаконовия нормативен акт са неправилни, като в резултат е нарушен принципа на съразмерност (чл.6 от АПК). Съществуват правни и практически пречки за прилагане на механизма на контрол, заложен в Наредбата. Институциите с най-голям опит и възможности, а и с отговорности за опазване на качеството на атмосферния въздух и за гарантиране на качеството на дървесината са с второстепенни функции в механизма за контрол, докато основно отговорни за прилагане на Наредбата са общинските власти. |  |  |
|  |  | Отбелязваме, че изготвянето на изисквания към дървесината е втората мярка с най-голям принос за намаляване на емисиите на ФПЧ, определена в Националната програма за качество на въздуха (НПКАВ) приета от Министерски съвет през 2019 г. Очакваният принос от такава мярка е почти три пъти по-висок от прилагането на стандарти за въглища за град София.1 Според Глава 3 от приетата НПКАВ "прегледът на емисиите в НИЕ за компонента ФПЧ2.5 на ФПЧ10 показва, че приносът на битовото отопление към общото количество емисии на ФПЧ2.5 на национално равнище варира между 77% и 82% за периода 2011 - 2016 г.". В програмата недвусмислено се казва, че основен принос за това има изгарянето на дърва "Емисиите на ФПЧ10 от битовото отопление се получават най-вече от изгарянето на твърди горива, особено дърва, но също така и въглища". Това се обяснява с много по-високата употреба на дърва спрямо въглища. В Глава 3 още се посочва, че за 2016 г. над 76% от домакинствата, отопляващи се на твърдо гориво използват биомаса (предимно дърва) и тенденцията е възходяща, а 14-15% от домакинствата използват въглища или въглищни брикети като при тях тенденцията е низходяща. |  |  |
|  |  | Отчитайки в пъти по-голямото влияние на изгарянето на дървесина в бита върху замърсяването, документирано в НПКАВ, смятаме за недопустимо изискванията към нея да са несъразмерно по-слаби спрямо тези към въглищата, където ще се прилагат стандарти на ниво производител и търговец, и контролът е ясно регламентиран. Предвид че дървата за огрев са основен източник на ФПЧ в страната, считаме за наложително въвеждането на стандарти за дърва, както и за пелети и брикети от биомаса, и други сходни по подобие на стандарта за въглища. |  |  |
|  |  | Следва да отбележим, че тези съществени недостатъци на проекта за Наредба се дължат на нежеланието на някои институции в България да се ангажират сериозно с проблема. Поради тази причина и от НПКАВ отпадна препоръката да се приложат стандарти и по-строги изисквания за дървесината, както спрямо въглищата. Това нежелание и открита съпротива бе демонстрирано и в работната група най-вече от общинските и държавните предприятия добиващи и търгуващи с дървесина. Въпреки аргументираната съпротива на различни участници в крайна сметка настоящата Наредба потвърждава отказа на институциите да се заемат сериозно с проблема. Със сигурност това ще бъде взето предвид от Европейската комисия при оценяване напредъка на България по изпълнение решението на Съда на Европейския съюз от 5 април 2017 по дело С-488/2015. | Не се приема | Това е препоръка с общ характер, която не налага излагане на мотиви, тъй като не съдържа конкретни предложения. |
|  |  | 1. Управленският подход.  Съществуват няколко възможни подхода за осигуряване на качеството и за контрола върху качеството на дървесината за битово отопление.  Първият възможен подход е осигуряването на качеството на дървесината да бъде възложено на лицата, които добиват дървесината, преди пускането й за продажба. Този подход предполага някои допълнителни инвестиции от страна да лицата, добиващи дървесина, най-вече във връзка с изискването дървесината да бъде просушена преди използването й в бита. При този подход контролът е сравнително лесен, защото обект на контрола са по-малко на брой лица и защото повече от две трети от дървесината се добива в държавни гори и това предполага, че държавата може да налага условия на лицата, добиващи дървесина за отопление, включително и за спазване на изискването на максимално допустима влажност преди пускането на дървесината на пазара. При този вариант може да се приложат изискванията за дървесина, записани в БДС 773-94, които логично са приложими за производителя, а не за потребителя. Видимо е, че този подход е отхвърлен от вносителите на проекта за Наредба, въпреки първоначалните намерения за позоваване на този стандарт. | Не се приема | Това е препоръка с общ характер, която не налага излагане на мотиви, тъй като не съдържа конкретни предложения. |
|  |  | Вторият възможен подход е възлагане на отговорността за осигуряване на качеството на дървесината на лицата, които предлагат дървесината за продажба - т.е. на търговците. При него местата, на които ще се осъществява контрола са малко - става дума за складовете за продажба на дървесина, които не са повече от няколко в едно средно голямо населено място. Възможно е да се наложи да се контролират и транспортните средства, с които се превозва дървесина, закупена от друго населено място. Във всички случаи става дума за неголям брой конкретни обекти на контрол. Авторите на проекта са отхвърлили и този втори възможен подход. | Не се приема | Това е препоръка с общ характер, която не налага излагане на мотиви, тъй като не съдържа конкретни предложения. |
|  |  | Възможно е да се предложи подход, който е от комбинация от горните, като се даде възможност на всеки от бизнес оператори по веригата да извършва сушенето и контролът да се осъществява при последния от тях преди крайния потребител. Той също не е приет в предложения проект на Наредба. | Не се приема | Това е препоръка с общ характер, която не налага излагане на мотиви, тъй като не съдържа конкретни предложения. |
|  |  | Възприетият подход възлага отговорността за осигуряване на качеството на дървесината на потребителите. В цялата верига на производство, търговия и потребление на продукта, потребителите са онези, които са в най-малка степен подготвени да могат да установят действителната влажност на дървесината за битово горене. От потребителите не може да се очаква да разполагат с технически средства за измерване на влажността. От потребителите не може да се очаква да разполагат с умения как да си служат с уредите за измерване на влажността на дървесината. |  |  |
|  |  | Очевидно е, че възприетият подход е в противоречие с принципа на съразмерността, защото на потребителите (гражданите) се възлагат всички задължения и отговорности за осигуряване на качеството на дървесината за битово горене. |  |  |
|  |  | 2. Неприкосновеността на жилището (чл.ЗЗ от Конституцията на Република България и чл.8, алинея 1 от Конвенцията за защита на правата на човека и основните свободи) - кардинална пречка за осъществяване на контрола по Наредбата. | Не се приема | Това е препоръка с общ характер, която не налага излагане на мотиви, тъй като не съдържа конкретни предложения. |
|  |  | В чл.11 от проекта за наредба е предвидено да бъде извършван контрол за качеството на дървесината за горене. Този контрол може да бъде извършен или на мястото на съхранение и пресушаване (най-вероятно двора на потребителя) или на мястото на изгаряне (жилището на потребителя). Очевидно е, че проверка на мястото на съхранение и пресушаване няма да може да докаже случването на изгарянето (използването) на дървесината. В най-добрия случай „нарушителят" ще може да бъде уличен в неправилно съхранение на дървесината (чл.6, ал.2 от проекта за Наредба), като при това лицата винаги ще могат да твърдят, че неправилното съхранение е временно и всеки съдия би приел, че става дума за маловажност на деянието. |  |  |
|  |  | Същинското нарушение - използването на дървесината за битово отопление - не може да бъде доказано, освен чрез посещение и констатиране на нарушението в жилището на лицето. Но за нарушаване на неприкосновеността на жилището (чл. ЗЗ от Конституцията на Република България и чл.8, алинея 1 от Конвенцията за защита на правата на човека и основните свободи) е необходимо случаят да бъде изрично посочен в закона. А понастоящем в националното законодателство не съществува възможност органите на властта да проникват в жилището на лице с оглед установяване на административно нарушение по ЗЧАВ. |  |  |
|  |  | Ето защо твърдим, че предвиденият в проекта за Наредба механизъм за контрол върху използването на дървесината за битово отопление ще остане едно добро пожелание, но няма да може да бъде осъществяван на практика. |  |  |
|  |  | 3. Прозрачност и отчетност на прилагането на Наредбата  Министерството на околната среда и водите и неговите агенции са отговорни пред органите на Европейския съюз за спазването на европейските норми за качество на въздуха и за намаляване на замърсяването на въздуха с ФПЧ. След решението на Съда на Европейския съюз от 5 април 2017 по дело С-488/2015 срещу България, министерството на околната среда и водите ще трябва да докладва за това какви мерки са взети за справяне с проблема със замърсяването с ФПЧ с източник битово отопление. | Не се приема | Това е препоръка с общ характер, която не налага излагане на мотиви, тъй като не съдържа конкретни предложения. |
|  |  | Това означава, че трябва да бъде нормативно уреден механизъм за информация относно това как се прилагат разпоредбите на Наредбата - това се налага както с оглед докладването на резултатите пред европейските институции, така и с оглед оценка на ефективността и въздействието на нормативния акт. |  |  |
|  |  | Такъв механизъм за прозрачност и отчетност на резултатите от прилагане на Наредбата обаче липсва. Това е съществен недостатък на проекта за Наредба, който е неотстраним на настоящия етап. Проектът за Наредба трябва да бъде върнат за доработване в тази насока.  Механизъм за прозрачност и отчетност на прилагането на Наредбата би позволило не само по-добро планиране на следващите управленски стъпки за намаляване на замърсяването на въздуха от битовото отопление. Прозрачността и отчетността биха намалили риска от прилагане на Наредбата, и най-вече на санкциите, предвидени в ЗЧАВ по нееднакъв и произволен начин. Съществуващият риск от административен произвол би бил значително намален, ако кметовете докладват за броя на нарушенията, за броя на съставените актове за нарушения и за броя на издадените наказателни постановления -изобщо за мерките, които органите на местната власт са взели за прилагане на Наредбата. Впрочем прозрачност и отчетност не би навредила и на дейността на останалите органи, които имат правомощия за прилагане на Наредбата. |  |  |
|  |  | 4. Липса на санкции за неизпълнение на задълженията, произтичащи от Наредбата. | Не се приема | Това е препоръка с общ характер, която не налага излагане на мотиви, тъй като не съдържа конкретни предложения. |
|  |  | Нито в Наредбата, нито в ЗЧАВ са предвидени санкции за неизпълнение на задълженията, произтичащи от Наредбата. Този пропуск означава, че всичко написано в Наредбата рискува да остане едно добро пожелание, без реален ефект. |  |
|  |  | Самата концепция за санкциониране и най-вече размерът на санкциите са пряко свързани с избора на управленски подход, за който стана дума по-горе. Но както посочихме, в Наредбата не е извършена балансирана, следваща принципа на съразмерността, оценка на това как да бъдат разпределени отговорностите при извършване на дейностите, свързани с осигуряване на качеството на дървесината за битово отопление. Следователно е необходимо внимателно обмисляне на разпределението на задълженията, свързани с осигуряване на качеството на дървесината за битово отопление и създаване на справедлива система от санкции, които да имат мотивиращ и възпиращ ефект и то по отношение на всички лица и институции, които имат отношение към проблема. Сега това нещо осезателно липсва в текста на Наредбата и в ЗЧАВ. |  |  |
|  |  | Като цяло съществуват сериозни основания да се счита, че прилагането на Наредбата няма да доведе до подобряване на съществуващото положение със замърсяването на въздуха от изгаряне на дървесина в битовото отопление. Не е ясно дали механизмите за контрол, предвидени в Наредбата изобщо ще заработят. Възможно е след година или две Министерството на околната среда и водите да няма какво да докладва за изпълнение на решението на Съда на Европейския съюз от 5 април 2017 по дело С-488/2015 срещу България. | Не се приема | Това е препоръка с общ характер, която не налага излагане на мотиви, тъй като не съдържа конкретни предложения. |
|  | **Кроношпан**  **От: "Dishkov, Petar"** [**timber@kronospan.bg**](mailto:timber@kronospan.bg)  **05.08.2019 г.**  **(по електронен път)** | Във връзка с предложения за обществено обсъждане Проект за Наредба за изискванията и контрола върху дървесината, която се използва за битово отопление, предлагаме да се създаде нова ал. към чл. 6 както следва:  Чл. 6 (2) Забранява се използването за отопление на дървесни отпадъци с кодове 150103, 200138, 170201, 191207, 030105, съгласно НАРЕДБА № 2 от 23 юли 2014 г. за класификация на отпадъците, във връзка със Закона за управление на отпадъците. | Не се приема | В § 1, т. 2 от проектът на Наредба за изискванията и контрола върху дървесината, която се използва за битово отопление е предоставена легална дефиниция на терминологичното понятие „дървесина за битово отопление", което не включва отпадък, включително с характеристики на дървесина. В Закона за управление на отпадъци е дефинирано понятието „отпадък“, според което това са вещества или части от предмети, които се получават в резултат на производствена или битова дейност и за които съществува забранителен режим за тяхното последващо употребление. В този смисъл изискванията за дървесина, предназначена за битово отопление не се отнасят за отпадъци по смисъла на Закона за управление на отпадъци. |
|  |  | Мотиви: използването на дървесни отпадъци за битово отопление води до повишаване на ФП4 увеличава замърсяването и влошава качеството на атмосферния въздух. |  |
|  |  | Предлагаме да отпадне чл. 2. и чл. 3 ал. (2)  Мотиви: ограничаване действието на Наредбата ще доведе до невъзможност за превенция и опазване чистотата на атмосферния въздух, както и до ограничаване възможностите за контрол. | Не се приема | С влизане в сила на наредбата и при наличие на завишени стойности над пределно допустимите стойности, представлява обоснована предпоставка, общината да вземе решение за прилагане на настоящата наредба. Решението има действие и важи до неговата отмяна с ново решение. Отмяна или изменение на решението на общината е обвързано с нововъзникнал факт, свързан с достигане в норма на ФПЧ 10, в продължение на две последователни години на територията на съответната община. С оглед горното, решението на общината за прилагане на наредбата е с неограничено действие във времеви период и обхваща неограничен брой отоплителни сезони, като подлежи на отмяна само при настъпване на предвиденото законово условие за изтекъл тригодишен период, необходим за съпоставяне на измервателни данни за достигане на заключение, че следва да се преустанови прилагане на наредбата за съответната община, поради достигнати константни допустими стойности. |
|  |  |  |  | Предложения текст на чл. 3, ал. 2 от наредбата се предвижда изключение от прилагане на наредбата в случаите на трансгранично замърсяване или замърсяване от други общини. Основен показател за доказване на трансгранично замърсяване или замърсяване от друг източник, стоящ вън от територията на съответната община се установява чрез измервания, като източниците на замърсяване се определят с приета съвместна програма за наблюдение и оценка на разпространение на замърсители на въздуха на далечни разстояния в Европа, създадена по силата на Конвенцията за трансгранично замърсяване на въздуха на далечни разстояния, одобрена с Решение 81/462/ ЕИО на Съвета от 11.06.1981 г. Проектът на наредба за изискванията и контрола върху дървесината, която се използва за битово отопление няма за цел да регламентира ред за доказване на тези факти, при положение че са нормативно регламентирани, а обвързва тяхното обективно проявление, с оглед предвиденото изключение от прилагане на наредбата. Редът за установяване на трансграничен пренос или въздушен пренос на замърсяване от друга община се доказва, като след изваждане на трансграничния пренос в определени дни, средната концентрация остава под пределна стойност.  Разпоредбата е допълнена с изречение второ, като се предвижда, че МОСВ в качеството си на компетентен орган да издава становище, с което се установява наличието на такова замърсяване. |
|  |  | Предлагаме в чл. 11 ал. (2) да отпаднат „По време на отоплителния сезон“ и „могат да“  Чл. 11. (2) По време на отоплителния сезон, лицата и органите по чл. 10, ал. 1 могат да извършват проверки за изгаряне на дървесината с цел спазване на изискванията по чл. 6 и 7.  Мотиви: ефективен контрол и превенция през цялата година. | Приема се частично | Приема се в проекта на наредбата да отпадне словосъчетанието „могат да“ .  Не се приема предложението в частта да отпадне „По време на отоплителния сезон“, поради общоизвестния факт, че отоплителният сезон е времевият период, в който масовата употреба на дървесина за битово отопление води до повишаване концентрациите на замърсители на атмосферния въздух, надвишаващи пределно допустимите стойности, с основен източник на замърсяване наличие на прахови частици, с размер от 2.5 до 10µм, получени при използване на дървесина за битово отопление. В този период на концентрирано замърсяване органите за контрол следва да упражняват своите правомощия по прилагане действието на наредбата. |
|  | **Министерство на околната среда и водите - постъпило в МЗХГ с регис-трационен**  **№ 0403-165**  **от 05.08.2019 г.** | Съгласно § 29 от Заключителните разпоредби към Закона за изменение и допълнение на Закона за чистотата на атмосферния въздух (обн, ДВ, бр. 1 от 2019 г.), министърът на земеделието, храните и горите издава наредба за изискванията и контрола върху дървесината, която се използва за битово отопление. На 31 юли 2019г. на интернет страницата на Министерството на земеделието, храните и горите и на Портала за обществени консултации е обявен за обществени консултации проект на горепосочената наредба. В тази връзка, моля да бъдем информирани във възможно най-кратък срок, предвижда ли се да бъде извършена междуведомствена съгласувателна процедура по проекта на наредба, в частност с Министерството на околната среда и водите. |  |  |
|  | **В отговор на писмо**  **№ 0403-165** | Проектът на Наредба за изискванията и контрола върху дървесината, която се използва за битово отопление е изпратен в Министерството на околната среда и водите за съгласуване преди публикуването му на Портала за обществени консултации. Изразените от Вас становища по проекта на Наредба са отразени в Справка за отразяване на постъпилите становища при съгласуването на проекта на наредба, която приложено Ви изпращаме. Допълнително становище по проекта на Наредба за изискванията контрола върху дървесината, която се използва за битово отопление можете да представите в рамките на обществената консултация, която се провежда в момента. |  |  |
|  | **Министерство на околната среда и водите - постъпило в МЗХГ с регис-трационен**  **№ 0403-165**  **от 30.08.2019 г.** | Във връзка с публикуваният на Портала за обществени консултации проект на наредба, и след запознаване с изпратената ни Справка за отразяване на постъпилите становища при съгласуването на проекта, Ви информираме, че Министерството на околната среда и водите поддържа становището си, изразено в рамките на съгласувателната процедура. Използваме възможността да представим още веднъж принципните ни бележки по проекта на нормативния документ, които не са приети: |  |  |
|  |  | 1. Проектът на наредба не въвежда по ясен и категоричен начин забрана за продажба на дървесина за битово отопление с влажност, по-висока от регламентираната, на територията на общините с нарушено качество на въздуха по показател фини прахови частици; | Не се приема | В чл. 6 от Наредбата са разписани изчерпателно изискванията, на които трябва да отговаря дървесината за битово отопление. Разпоредбата имплицитно съдържа в себе си забрана, че всяка дървесина, която не отговаря на изискванията по чл. 6 от наредбата не може да се използва за битово отопление.  Съгласно законовата делегация, наредбата няма за цел да регулира пазара на дървесината, която се използва за битово отопление, поради което въвеждането на забрана за продажба се явява в противоречие със закона като цяло. |
|  |  | 2. Проектът на наредба предвижда въвеждането на ред за предоставянето на информация от Регионалните инспекции по околна среда и води (РИОСВ) за нивата на фини прахови частици в атмосферния въздух. Националната система за контрол  качеството на атмосферния въздух, като част от Националната система за мониторинг на околната среда, е създадена и функционира в съответствие със Закона за опазване на околната среда (ЗООС). Нейното функциониране и реда за предоставяне на информация е регламентиран в екологичното законодателство, включително и със заповеди на министъра на околната среда и водите. В тази връзка, текстовете разписани в Глава втора от проекта на наредбата (чл. 4, ал. 1 и 2, чл. 5) не са в съответствие със съществуващото екологично законодателство и има необходимост от тяхното прецизиране или отпадане; | Не се приема | РИОСВ осъществяват контролни функции по чистотата на въздуха, включително и по събиране и предоставяне на данни за качеството на атмосферния въздух. Съгласно чл. 2, ал. 1 от Правилника за устройството и дейността на РИОСВ, същите са структури, които осигуряват държавната политика по опазване на околната среда на регионално равнище. Всяка регионална администрация разполага със специализирана дирекция за опазване на въздуха и предотвратяване на замърсяване, като по см. на чл. 12 във вр. с чл. 18, ал.1 от Правилника, тези структури осъществяват превантивен, текущ и последващ контрол, свързан с изпълнение на законовите им правомощия.  Няма конкретно предложение и не се посочва на коя/кои разпоредба/и от екологичното законодателство противоречи. |
|  |  | 3. Считаме, че изискванията за качество и по-специално за съдържанието на влага в дървесината трябва да бъдат посочени в текста на наредбата, а не в допълнителните разпоредби. Считаме, че предложението за не повече от 30% абсолютна влажност е необходимо да бъде аргументирано; | Не се приема | В § 1 т. 3 от Допълнителната разпоредба на проекта на наредба е въведено терминологично понятие на „суха дървесина“, чрез легална дефиниция. В приложение към наредбата изчерпателно са изброени сроковете, необходими за естествено просушаване на отделните видове дървесина. В Националната програма за подобряване на качеството на атмосферния въздух 2018-2024 г. е прието „ за приемливо съдържание на влага от 25-35% за дървата за огрев“. В наредбата е възприето за допустимо средното ниво като коефициент на влажност, не повече от 30%. |
|  |  | 4. С цел постигане на устойчивост, е необходимо разпоредбите да се прилагат до регистриране на съответствие с нормите за тригодишен период на територията на дадена община; | Приема се |  |
|  |  | 5. Липсват разписани условия, ред и начин за контрол на изискванията за качество на дървесината за битово отопление, което обуславя невъзможността за осъществяване на ефективен контрол, с произтичащите от това последствия; | Не се приема | Предвидените в проекта контролни функции, респ. органите, на които са вменени са в съответствие с вменените задължения за привеждане на дървесина в съответствие с изискванията за нейното използване за битово отопление. Освен това, контролните функции са съобразени със съществуващите такива на съответните органи по силата на нормативните актове, с които са създадени и/или с които са определени техните правомощия. |
|  |  | 6. Поддържаме становището си, че контролът следва да се извършва по отношение на търговците/доставчиците на територията на общината. Не подкрепяме предложението спазването на изискванията на наредбата да е задължение на лицата, които използват дървесина за битово отопление; | Не се приема | По силата на създадена законова делегация, а именно разпоредбата на § 29 от заключителните разпоредби на ЗЧАВ, като основна цел на наредбата се определя регламентирането на конкретни изисквания за използване на дървесина за битово отопление. Видно от дефинираното заглавие на проекта, предмет на изискванията и контрола е дървесината, която се ползва за битово отопление. В този смисъл, в задължителния обхват на изискванията са лицата, които използват дървесина за битово отопление, като се вземат под внимание такива мерки, които да имат пряко отражение върху намаляване концентрациите на замърсители на атмосферния въздух.  Следва да се има предвид, че възприетата практика в европейското законодателство /Германия, Полша/ въвежда стандарти за максимална влажност, които потребителят следва да спазва при ползване на дървесина за топлинна енергия. От значение се явява обстоятелството, че няма регламентирана европейска норма, по силата на която е създаден контрол на влажността на дърва за продажба. Още повече, че в европейското екологично законодателство е възприет принципът „ потребителят на природни ресурси плаща“. Освен това и фактът, че ще се създаде натиск за изваждане от дървостоите на сухата, лежаща и мъртва дървесина, която е основен биотопен елемент в горските екосистеми, обосновават липсата на необходимост от въвеждане на изисквания за влажност на дървата в тежест за продавача на суровината. |
|  |  | 7. В проекта на наредбата е предвидено контрол по изпълнението й да се осъществява от четири различни компетентни органа, без ясно разписани правомощия и контролни функции, което на практика означава, че наредбата няма да бъде работещ нормативен документ. Глава четвърта следва да уреди условията и реда за осъществяване на контрол на дървесината за битово отопление, но в разпоредбите на чл. 10, 11 и 12 няма такива текстове. Поради това, считаме текстът на наредбата за непълен; | Не се приема | Освен мотивите за неприемане на предложението по т.6, следва да се отбележи, че въвеждането на различни контролни органи по прилагане на наредбата е продиктувано от факта на съществуващите по отношение на тях различни по своя характер компетентности и правомощия, вменени със съответните специални нормативни актове. |
|  |  | 8. Не приемаме вменената контролна дейност на РИОСВ в проекта на нормативния документ и това е принципна и категорична позиция. Контролните функции на РИОСВ са разписани в ЗООС и в секторното екологично законодателство. С изготвения проект на наредба се възлагат контролни функции на РИОСВ, които не са регламентирани в закон и са извън обхвата на компетенциите на МОСВ, респективно РИОСВ. Следователно, не може да се вмени задължение на РИОСВ да осъществява контрол относно изискванията към дървесината, която се използва за битово отопление. В тази връзка текста на чл. 10, ал. 1, т. 2 следва да отпадне. | Не се приема | РИОСВ осъществяват контролни функции по чистотата на въздуха, включително и по събиране и предоставяне на данни за качеството на атмосферния въздух. Съгласно чл. 2, ал. 1 от Правилника за устройството и дейността на РИОСВ, същите са структури, които осигуряват държавната политика по опазване на околната среда на регионално равнище. Всяка регионална администрация разполага със специализирана дирекция за опазване на въздуха и предотвратяване на замърсяване, като по см. на чл. 12 във вр. с чл. 18, ал. 1 от Правилника, тези структури осъществяват превантивен, текущ и последващ контрол, свързан с изпълнение на законовите им правомощия. |
|  |  | 9. Считаме, че за осъществяване на ефективен контрол е необходимо да бъдат предвидени съответни текстове за налагане на принудителни административни мерки и санкции при констатирани несъответствия с изискванията за качество (спиране на продажбата до постигане на съответствие с необходимата влажност и пр.); | Не се приема | Принудителни административни мерки могат да се предвиждат единствено и само в закон, а не в подзаконов нормативен акт. В ЗЧАВ не са предвидени принудителни административни мерки във връзка с неспазване на изисквания за качество на дървесината, използвана за битово отопление.  Съгласно чл. 2, ал. 1 от ЗАНН, деянията, които съставляват административни нарушения, и съответните за тях наказания, се определят със закон или указ. Аналогична е и разпоредбата на чл. 23 от ЗАНН относно налагането на принудителни административни мерки, съгласно която случаите, когато могат да се прилагат принудителни административни мерки, техният вид, органите, които ги прилагат, и начинът за тяхното приложение, както и редът за тяхното обжалване се уреждат в съответния закон или указ. |
|  |  | 10. Поддържаме становището си, че трябва да бъде осъществяван контрол и върху транспортирането на дървесина. Това е особено наложително в хипотезата на въвеждане на изискванията само на територията на определени общини. | Не се приема | Съгласно чл. 12 от проекта, лицата, имащи правомощия по Закона за горите да извършват проверки на издадените превозни билети по чл. 211 от същия закон, осъществяват контрол по спазване на разпоредбите по чл. 7, ал. 2, а именно относно задължението на лицата, издаващи превозни билети за транспортиране на дървесина по чл. 211 от Закона за горите, задължително да вписват в билета към коя от категориите – сурова или суха, е дървесината, предмет на продажба. Съгласно изискванията на чл. 190, ал. 2, т. 3 и чл. 197, т. 2 от Закона за горите, служителите, проверяващи превозните билети следят за попълването на всички изискуеми реквизити на превозния билет. |
|  |  | Във връзка с гореизложеното, считаме че проектът на наредба, няма да осигури ефективното прилагане на изискванията и контрола върху дървесината, която се използва за битово отопление. Вследствие на това няма да бъде реализирано съществено намаление на емисиите на вредни вещества в атмосферния въздух в населените места, без при това да бъдат правени значителни разходи от страна на държавата, общините и населението. |  |  |
|  |  | В тази връзка отново обръщаме внимание, че изпълнението на мярката за въвеждане на изисквания за съдържание на влага в дървесината, използвана за битово отопление е поето като ангажимент от страната ни с цел съобразяване с Решението на Съда на ЕС по Дело С-488/15. |  |  |